贈浹上人一上人
作者：呂本中
朝代：宋

paragraphs: 君行南山南，我在北山北。
不聞浴鵠白，但見染絲黑。
老境欲垂垂，快意須得得。
孰知百雉堅，而有一日克。
浹如澗底松，縱老終不踣。
一如雲間鶴，不復可覊勒。
我如千里風，遇此兩鴻鵠。
明珠脫氛翳，曉日破昏塞。
宿障不盡除，胸次猶筆墨。
君看說詩口，乃是拔山力。
冷霜卧偃蹇，歲月飽封殖。
誰能窺藩籬，未易得閫閾。
政當歛光芒，不必須緣飾。
相從無何鄉，敗衲依破裓。
更令好事人，妙語添一則。